Die N5 is een van die nasionale paaie in Suid-Afrika. Die pad verbind Winburg met Harrismith. Die hele pad is in die Vrystaat geleë. Die N5 begin net noord van Winburg waar dit afdraai vanaf die N1 in ’n ooswaartse rigting. Die pad rol oor die Oos-Vrystaatse heuwels vir 64 km alvorens die dorp Senekal bereik word. Vanaf Senekal loop die pad verder vir 27 km tot by Paul Roux, ’n klein dorpie. Net buite Paul Roux gaan die pad oor die Sandrivier wat net ’n klein entjie suid hiervandaan ontspring. Van Paul Roux na Bethlehem is ’n afstand van 36 km.